Казан шәһәре Совет районы “Аерым фәннәрне тирәнтен өйрәтүче 171 нче гомуми урта белем бирү мәктәбе”

“Татар теле һәм әдәбияты дәресләрендә

укучыларда милли үзаңны формалаштыру”

Газизова Диләрә Фидаэл кызы

татар теле һәм әдәбияты укытучысы

 "Күп белүгә караганда да, аз белдереп, эзләнү орлыгын салу һәм эзләрен табарга юллар күрсәтү – мөгаллим бирә торган

хезмәтләрнең иң кадерлесе, иң зурысыдыр." Галимҗан Ибраһимов.

 Бүгенге җәмгыятькә фәннәрне яхшы үзләштергән, иҗади фикерләүче һәм үз белемен мөстәкыйль рәвештә өзлексез күтәрә белүче, заман сулышын тоеп, алга атлаучы, уйлап табучан, югары әхлаклы, үз халкының тарихын, мәдәниятын белүче кешеләр кирәк. Заман мәктәпләр алдына түбәндәге бурычларны куя: катлаулы, һаман үзгәреп торучы шартларда яшәргә, эшләргә, социаль кыйммәтләр системасында үз урынын табарга сәләтле шәхес тәрбияләү.

 Кешелекнең киләчәге, Ватан язмышы, гаилә бәхете киләчәктә гражданин булачак баланың менә бүген нинди тәрбия һәм белем алуына бәйле. Бүгенге балаларыбыз тагын берничә елдан соң нинди кеше булыр, ата-бабаларының лаеклы дәвамчысы була алырмы?

 Минемчә, бу сораулар укытучыны уйландыра һәм һәрдаим күңел түрендә йөри.

 Мин Казан шәһәре Совет районы 171нче номерлы урта гомуми белем бирү мәктәбендә татар теле һәм әдәбияты укытучысы булып эшлим. Максатым – укучыларны туган телебезнең матурлыгы, аның аһәңлеге, бай әдәби мирасыбыз белән таныштырып кына калмыйча, аларны татарча матур итеп сөйләшергә, үз фикереңне әйтергә, сәнгатьле итеп әдәби әсәрләрне укырга, андагы геройларның характерын, язучы әйтергә теләгән фикерне табарга өйрәтү, үз милләтең өчен горурлык хисләре тәрбияләү. Укучыларга гаилә кыйммәтләрен аңларга, шуннан чыгып башка югарырак кыйммәтләрне (шәхес, милләт, туган ил, туган тел һ.б.) таный белергә өйрәтәм.

 Татар теле һәм әдәбияты дәресләрендә проблемалы укыту методын кулланам. Башкача уйларга өйрәнү (ягъни иҗади фикерләү) — белем нигезендәге ташларның иң мөһиме. Уку эшчәнлеге ул баланың үзенчәлекле формадагы активлыгы. Укучының активлыгы дәрестә өйрәнә торган төшенчәләр белән эш итүнең гомум принципларын ачуга һәм куллануга юнәлтелгән була. Шулай эшләгәндә укучының мөмкинлекләре киңәя, ул чын мәгънәсендә уку эшчәнлегенең субъектына әйләнә. Уку эшчәнлегенең актив субъектына әйләнүе укучының танып-белүгә омтылышын арттыра, фикерләү, иҗат итү сәләтен активлаштыра, хәтерләү, күзаллау сәләтен яңарта, аңарда һәр яктан камил шәхес сыйфатлары тәрбияләргә ярдәм итә. Бала үз-үзен үзгәртә, үстерә.

 Эш тәҗрибәмдә өйрәнелә торган темага һәм укучыларның яшь үзенчәлекләренә бәйле рәвештә эшчәнлекле, проблемалы-эзләнү, информацион-коммуникатив, сәламәтлекне саклау технологияләрен кулланам.

 Димәк, укытучының бурычы, укыту процессын, укучыларның алган белемнәре үз эзләнүләренең нәтиҗәсе булырлык итеп оештыру. Ләкин бу эзләнүләрне, укчыларның танып – белү активлыгын үстерерлек итеп дөрес  оештыра белергә кирәк.

 Минем фикеремчә, фәнне югары дәрәҗәдә үзләштерү, максатка омтылучанлык, информацион технологияләр дөньясында яңалыклар белән кызыксыну теләге уяту - компьютер технологияләрен кулланганда бик уңышлы килеп чыга. Татар теле һәм әдәбияты дәресләрендә информацион технологияләрне куллануның өстенлекле яклары күп:

 - дәрес материалы югары күрсәтмәле дәрәҗәдә була;

- укучының шәхси сыйфатын ачыкларга мөмкинлек бар;

 -контроль һәм үзконтроль дәрәҗәсе югары;

 -төрле дәресләрнең үзара бәйләнешен булдыру;

 -дәрес укыту формаларын һәм ысулларын төрләндерү дәрес эчтәлеген баерак һәм кызыграк итә.

 Болар барысы да компьютер технологияләрен кулланганда, укытучы өчен алыштыргысыз ярдәм итүче сыйфатлар.

 Эшчәнлекле һәм проблема-эзләнүле якын килү дәрестә укучыларны "ачыш"лар ясарга этәрүче проблемалы ситуацияләр тудыру белән бәйле.

 Проблемалы ситуация тудыру өчен капма-каршы сөйләшүләр кулланырга яки яңа материалга нигезләнеп кенә үтәлергә мөмкин эш тәкъдим итәм. Дәрестә хезмәттәшлек, проблемалы сорауга бергәләп җавап эзләү атмосферасы туа.

 Бу инде, һичшиксез, татар теле һәм әдәбиятын әйләнә-тирәбездәге чынбарлыкка бәйләргә, шул мохитта шәхеснең үзенең урынын билгеләргә ярдәм итә. Бу очракта төп максат – укучыларда фәнни фикерләү, иҗади эшләү сәләтен үстерү, тәрбия эшендә югары нәтиҗәләргә ирешү, җәмгыятьтә үз урынын таба алырлык толерант шәхес тәрбияләү.

 Мәктәп шартлары миңа дәресләрдә төрле компьютер техникасын уңышлы кулланырга мөмкинлек бирә. Кабинетым интернет челтәренә тоташтырылган, компьютер, интерактив такта, проектор белән җиһазландырылган. Ә бу мөмкинлекләр мине даими рәвештә укытуның яңадан-яңа алымнарын эзләргә этәрә. Татар теле һәм әдәби уку дәресләрендә төрле презентацияләр, интерактив тактаның күп төрле мөмкинлекләрен кулланабыз. Сөйләм теле үстерү дәресләрендә презентацион Роwег Рoint программасында эшләнгән укыган әсәргә иллюстрацияләр күрсәтәм. Укытуны интенсивлаштыру максатыннан, тестларны нәтиҗәле кулланам. Укучыларның теманы үзләштерү дәрәҗәсен тикшерү, белемнәрен бәяләү, ялгышларын ачыклау, аларны анализлау һәм төзәтү юлларын билгеләү өчен тестлар бик уңайлы. Укучылар үзләре дә төрле презентацияләр ясыйлар. Мәсәлән, нинди дә булса әсәрне өйрәнгәнче, укучы әзерләгән презентациядән язучы турында мәгълүмат карыйбыз. Үзләре тырыша- тырыша эзләп тапкан материалны балалар ныграк истә калдыралар.

"Ишеткәнемне онытам, күргәнемне истә калдырам, ә эшләп өйрәнгәнемне үзләштерәм,"-диелә кытай мәкалендә*.*Чөнки ишетү белән күрү бер хәл, үз башын эшләтеп, эзләп тапкан гомергә башка уелып кала.

 Татарстан Республикасы хөкүмәте ярдәме белән төрле предмет укытучылары өчен оештырылган “Intel. Обучение для будущего» курслары булды. Мин дә 2010 нче елда әлеге курсларда белемемне күтәрдем.

 Проектлар методы уку процессын кызыграк итәргә, укучыга үз эшен мөстәкыйль рәвештә  оештырырга мөмкинлек бирә. Үзем төзегән "Фразеологизмнар" проекты татар теле һәм әдәбияты дәресләрендә күзаллауны киңәйтү, тел байлыгын арттыру, предмет белән кызыксынуны көчәйтү максатында бик уңышлы файдаланам. Укучылар алган мәгълүматны кулланырга өйрәнәләр, информацияне җыялар, системага салалар, таныш булмаган проблеманы мөстәкыйль хәл итәргә омтылалар, проектның нәтиҗәләре дә “күзгә күренә”. Проект эше барышында укучыларда проблемаларны чишү, аралашу мохите формалаша.

 Проектлар методы проблемалы эзләнү методы белән үрелеп китә.Үз эшемдә информацион-коммуникатив технологияләрнең түбәндәге юнәлешләрен кулланам: Microsoft Office (Word, Excel, Power Point  һ.б.). Бу юнәлешләр укыту процессын кызыклы, мавыктыргыч итә, күрсәтмәлелек проблемасын чишә, һәр укучыга индивидуаль якын килергә, үзконтроль күнекмәләрен камилләштерергә мөмкинлек бирә.

 Белем һәм тәрбия бирү процессының сәламәтлекне саклау принципларына нигезләнеп төзелергә тиешлеге бәхәссез.

 Укытучы буларак мин дәресләрдә сәламәтлекне саклау өчен шартлар тудырырга, сәламәт яшәү рәвеше буенча тиешле белем һәм күнекмәләрне формалаштырырга тиеш. Шуңа күрә, дәресләрдә  СанПиН таләпләрен үтәргә, уңай эмоциональ кәеф, уңыш ситуациясе тудырырга тырышам.

 "Укытучының шундые булыр, алтын булачак бер шәкертне туфрак итеп җирдә калдырыр. Укытучының тагын шундые да булыр, туфрак булачак бер баланы алтын итә белер," – дигән Риза Фәхреддин. Укытучы нинди сыйфатларга ия булырга, дәресләрен ничек укытырга һәм аның вазифалары нидән гыйбарәт соң? Мин дә еш кына үземә: "Мин нинди педагог? Яхшымы, әллә юкмы?" дигән сорауны куям. Шаулы мәктәп, тынгысыз студент еллары инде артта калды. Һәм менә 18 ел мәктәптә балаларга белем бирәм. Студент елларымда мин тырыш, заман белән бергә атлаучы укытучы булырга хыялландым. Һәм бу хыялым тормышка ашты.

 "Балалар - тормыш чәчәкләре" - дигән фикерне еш ишетергә туры килә. Бу сүзләрдә тирән мәгънә ята. Чәчәкнең матур, хуш исле булып үсүендә бакчачының авыр хезмәте ятканы берәүгә дә сер түгел. Нәкъ шуның кебек, баланың рухи дөньясы да укытучының һәрдаим күзәтүе астында тора. Шатлыгым да, куанычым да - укучыларымда. Төп бурычым - мәктәп елларын укучы өчен истә калырлык итеп уздыру. Мин бәхетле укытучы, чөнки узган уку елында чыгарган чыгарылыш укучыларымның унҗидесе дә югары уку йортына укырга керделәр. Алай гына да түгел, ихтирамлы, хезмәт сөючән, тырыш балалар булдылар. Укучыларымны тормышка яраклаштырып, яхшылык һәм начарлык, дуслык, чын кеше булып калуның ни икәнлеген төшендерә алдым дип уйлыйм. Чөнки хәзерге көндә дә аларга якын сердәшче булып калам. Философлар сүзе белән әйткәндә: "Күңелеңдә нәрсә, тышыңда шул чагыла; тышыңда нәрсә, эчеңдә дә шул икәнлеге аңлашыла". Бөтен рухында, күңелендә матур гамәлләре булган укытучылар гына безнең укучыларга үрнәк-күчергеч булып тора. Шулай ук , мин үзем дә һәр гамәлемнең, әйткән сүзләремнең эшем белән тәңгәл булуына ирешергә һәм укучыларымда да шуңа омтылыш тәрбияләргә тырышам, чөнки бүгенге көндә мин янә сыйныф җитәкчесе.

 Укытучы эшчәнлеген мин баскычтан менүгә тиңлим. Үзеңнең укучыларың белән шушы баскычтан менәсең дә менәсең. Менгән саен эшлисе эшләрнең күплелеген, алга куйган максатларның чиксез икәнлегенә инанасың. Моңа мисал итеп "Крошка" журналының октябрь санында (2008 ел) "На уроке татарского языка" дигән мәкаләм, "Мәгариф" журналының 9 нчы номерында (2012 ел) “Әнием, күз нурым”, дигән темага дәрестән тыш чара эшкәртмәсе басылып чыкты.

 Татар теле укытучысы буларак, мин укучыларны нәфис сүз сөйләү серләренә төшендерәм. Моның ачык мисалы - узган ел оештырылган "Күңелләрдә балкый маяк булып, Тукай моңы, Тукай сүзләре!" шәһәркүләм шигырь бәйгесендә Әхмәтгалиев Илназ диплом белән бүләкләнде.

 2011/2012 уку елында Арча районы, Тукай-Кырлай авылында урнашкан бөек шагыйребез Габдулла Тукайның музей-комплексына экскурсия оештырылды.

##  Галиәсгар Камал исемендәге Татар дәүләт академия театрында шулай ук, Кәрим Тинчурин исемендәге Татар дәүләт һәм драма театрында укучыларым һәм әти-әниләр белән еш булабыз. Ә инде Габдулла Кариев исемендәге яшьләр театры мәктәбебезнең яраткан кунакларына әверелделәр.

 Әлеге уку елында укучыларны вакытлы матбугатка язылуны оештырганым өчен “Салават күпере” редакциясе грамотасы белән бүләкләндем.

 Белемле кеше тәрбияле дә, тәрбиясез дә булырга мөмкин. Ә тәрбияле кеше, әлбәттә, һәрдаим үз белемен күтәрү өстендә эшләячәк. Укытуның нигезе – тәрбия. «Тәрбиясе булмаган җирдә гүзәл ашлык җитешмәгән кебек, тиешле тәрбия бирелмәгәнлектән, гүзәл кеше дә җитешмәс», ди Риза Фәхретдин.

 Балалар тәрбияләү – гаиләнең төп бурычы. Һәр ата-ана үз баласының эш сөючән, белемле, ихтирамлы, кешелекле, итагатьле булуын тели. Алар үзләренең шәхси үрнәкләре белән балаларының мәхәббәтен яулый. Шуның өчен дә ата-аналарның үзләре белән тәрбия эшләрен алып барам. Кешене кеше итеп күрсәтүче иң күркәм сыйфат - гүзәл холык. Әти-әниләр белән бергәләп төрле кызыклы чаралар оештырам, киңәшеп-аңлашып эшлибез. Шул рәвешле, укытучы-тәрбияче һәм ата-ана хезмәттәшлегенә корылган тәрбия тагы да нәтиҗәле була.

 Бүгенге укучыларның гыйлем, яхшы тәрбия алырга тулы мөмкинлекләре бар. Безгә бары тик гыйлем алуга тырышлык, теләк һәм омтылыш тәрбияләргә кирәк. Безнең кулларда балалар язмышы. Безнең укучыларыбыз, бөтен яктан да үрнәк балалар булып үссеннәр һәм милләтебез горурланырлык шәхесләр булсыннар иде.